SKRIFTLIG FORESPØRGSEL E-2149/01

af Freddy Blak (GUE/NGL) til Kommissionen

(18. juli 2001)

Om: Bureaukratisk smøl i Kommissionen

EU's popularitet i befolkningen afhænger af, om EU kan gøre en konkret positiv forskel i folks liv. Mange af de små kultur- og uddannelsesprojekter, som EU støtter, hører til sådanne positive oplevelser af EU-samarbejdet. Det er derfor utrolig ærgerligt, hvis det ender med at få den stik modsatte effekt.

Desværre er det sådan, at mange ansøgere til de små projekter bliver meget skuffede og frustrerede over mødet med EU-systemet. Det skyldes store forsinkelser i behandlingen af ansøgningerne. Sådanne forsinkelser er særligt alvorlige for de små projekter, som ikke har de store kassekreditter. De har ikke råd til at vente op til 5-6 måneder på et svar. Konsekvensen bliver desværre, at mange små projekter ikke bliver til noget, og at EU-støtten primært kommer de allerede ressourcestærke til gavn.

Forsinkelserne stammer tilsyneladende fra en meget bureaukratisk godkendelsesprocedure internt i Kommissionen. Der er mange generaldirektorater involveret i beslutningen, og nogle gange skal små projekter på helt ned til 10 000 EUR til godkendelse hos det samlede kommissionskollegium.

Har Kommissionen planer om at ændre proceduren, således at man undgår det unødige bureaukrati og får sagsbehandlingstiden ned?

Svar afgivet på Kommissionens vegne af Viviane Reding

(15. oktober 2001)

Kommissionen er fuldt ud klar over, at det er nødvendigt at begrænse de forsinkelser, der kan opstå, inden ansøgerne modtager besked om, hvilket resultat Kommissionen er nået frem til efter at have gennemgået deres ansøgninger om støtte.

Disse forsinkelser skyldes imidlertid, at det er nødvendigt at gennemgå det meget store antal projektforslag, som Kommissionen modtager efter dens indkaldelser af forslag. I de programmer, der er direkte henvendt til borgerne, f.eks. på kultur- og uddannelsesområdet som nævnt i forespørgslen, er det således, at den mængde ansøgninger, der skal gennemgås, langt overgår antallet af de støttebidrag, der kan ydes (der ydes årligt i tusindvis af støttebidrag. For en given budgetpost kan det forekomme, at der skal behandles seks eller flere ansøgninger for hver gang der bevilges støtte til et projekt.

Proceduren, hvor man først evaluerer og siden udvælger forslagene, giver også anledning til forsinkelser i behandlingstiden, som næppe kan sammenpresses yderligere. Bl.a. skal ansøgningerne behandles manuelt (registrering, kvittering for modtagelse osv.), evalueres i de relevante afdelinger i Kommissionen og evt. hos uafhængige eksterne eksperter, til høring i andre afdelinger i Kommissionen og evt. til høring i et programudvalg, der er nedsat i overensstemmelse med retsgrundlaget for programmet, og der må i givet fald tages hensyn til den frist, som Parlamentet har til at udtale sig, og endelig skal ansøgningen godkendes formelt af Kommissionen. Det er først på det tidspunkt, at Kommissionen kan meddele ansøgerne, om deres ansøgninger er blevet accepteret.

Alle disse etaper er langtfra et udtryk for bureaukratisk smøl, men giver en garanti for, at man iagttager så grundlæggende principper i støttetildelingen som gennemsigtighed, lige behandling af ansøgerne og sund finansiel forvaltning.

Kommissionen bestræber sig ikke desto mindre på at gøre behandlingstiden så kort som mulig. I denne forbindelse er tjenestegrenene navnlig indstillet på i vidt omfang at begrænse antallet af generaldirektorater, der skal høres om udvælgelsen af projekter.

Hvad angår sidste etape, som er Kommissionens formelle godkendelse af listen over udvalgte projekter, kan det i øvrigt oplyses, at der her hidtil som oftest har været tale om en afgørelse truffet af det samlede kommissærkollegium ved en skriftlig procedure eller af en kommissær ved en bemyndigelsesprocedure. Som følge af en ændring af Kommissionens forretningsorden er der for nylig blevet indført en ny metode for beslutningstagning på Kommissionens vegne, nemlig ved uddelegering til generaldirektørerne. Man er ved at fastlægge procedurerne for, hvordan afgørelserne om finansiering til kultur- og uddannelsesprojekter i fremtiden kan træffes i henhold til den nye metode for beslutningstagning. Denne ændring vil bidrage til at reducere behandlingstiden, fra det tidspunkt ansøgningerne om støtte er indgivet, til Kommissionen kan give meddelelse om resultaterne.